Northvolt

Northvolt AB oli ruotsalainen litiumioniakkuja erityisesti sähköautoihin valmistava yritys. Sen tunnetuin yksikkö oli Skellefteåssa Ruotsin Västerbottenin läänissä sijaitseva suuri akkutehdas. Vuonna 2022 yrityksellä oli noin 3 500 työntekijää, kahta vuotta myöhemmin jo 7 000. Ruotsin lisäksi Northvolt toimi Norjassa, Puolassa, Saksassa, Yhdysvalloissa, Kanadassa ja Portugalissa. Toiminta oli raskaasti tappiollista. Northvolt hakeutui konkurssiin maaliskuussa 2025. Konkurssin arvioidaan olevan Ruotsin modernin ajan ylivoimaisesti suurin, koska velkaa on alustavan arvion mukaan ainakin viisi miljardia euroa. Yhdysvaltalainen Lyten Group kertoi kesällä 2025 ostavansa valtaosan Northvoltista ja jatkavansa sen akkutuotantoa Euroopassa.
Yrityksen perusti Tesla-sähköautoyhtiössä uraa luonut Peter Carlsson vuonna 2015 nimellä SGF Energy. Northvolt aloitti loppuvuodesta 2021 tuotannon Euroopan ensimmäisenä sähköautojen akkujen valmistajana. Pian Northvolt ajautui kuitenkin vakaviin taloudellisiin vaikeuksiin tuotanto-ongelmien, kustannusten nousun ja sähköautojen kysynnän laskun takia. Skellefteån tehdasta ei saatu kunnolla käyntiin kun jo suunniteltiin ja toteutettiin toiminnan laajentamista Ruotsin Borlängeen sekä Saksaan, Kanadaan, Puolaan ja Yhdysvaltoihin. Tavoitteen mukaan vuonna 2024 akkukennojen tuotantomäärän olisi pitänyt olla yli 16-kertainen saavutettuun tuotantomäärään nähden, eikä akkuja kyetty valmistamaan alusta loppuun omassa tehtaassa kuten oli luvattu.. Syyskuussa 2024 Northvoltin arveltiin olevan lähellä konkurssia.
Konkurssit.
Syys-lokakuussa 2024 tehtaan laajennushanke lopetettiin, siitä vastannut tytäryhtiö haettiin konkurssiin ja tehtaan johtaja Marc Duchesne sai potkut. Marraskuussa 2024 Northvolt hakeutui Yhdysvalloissa Chapter 11 -menettelyyn, joka on Ruotsin yrityssaneerausta nopeampi käsittely. Samalla Peter Carlsson astui sivuun toimitusjohtajan paikalta ja tilalle tuli yrityksen suomalainen talousjohtaja Pia Aaltonen-Forsell. Northvolt sai myös sadan miljoonan dollarin hätälainan suurelta asiakkaaltaan, kuorma-autovalmistaja Scanialta.
12. maaliskuuta 2025 Northvolt kertoi jättäneensä konkurssihakemukset kaikista Ruotsissa toimivista yhtiöistään, joita ovat Northvolt AB, Northvolt Ett AB, Northvolt Labs AB, Northvolt Revolt AB ja Northvolt Systems AB. Saksassa ja Yhdysvalloissa toimivien tytäryhtiöiden tilanne ratkaistaan myöhemmin Northvolt AB:n pesänhoitajien ja velkojien kesken. Skellefteån tehtaalle etsitään uutta omistajaa.
Northvoltin tehtaan Puolan Gdańskissa osti heinäkuussa 2025 yhdysvaltalainen startup-yritys Lyten, joka aikoo hyödyntää sitä erityisesti aurinko- ja tuulisähköä varastoivien akkujärjestelmien tuotantoon. Gdańskin tehdas on Euroopan suurin energia-akkujen tuotantolaitos. Elokuussa 2025 Lyten ilmoitti ostavansa suurimman osan muustakin Northvoltin omaisuudesta ja jatkavansa näin akkuvalmistusta Euroopassa, myös Skellefteån tehtaassa. Lyten kehittää litium-rikkiakkuja, joita se väittää puhtaammaksi vaihtoehdoksi litium-ioniakuille.
Työturvallisuusepäilyt.
Skellefteån tehdas tuli tunnetuksi tuotanto-ongelmiensa ohella arveluttavista työoloistaan, kuten lukuisista työtapaturmista ja neljän työntekijän mystisistä kuolemista työvuorojensa ulkopuolella vuoden 2024 seitsemän ensimmäisen kuukauden aikana. Joulukuussa 2024 valmistunut poliisitutkinta ei kuitenkaan löytänyt yhteyttä kuolemien ja tehtaan välillä.
Keväällä 2025, Northvoltin jo mentyä konkurssiin, syyttäjä selvitti sen entisten johtohenkilöiden osuutta marraskuussa 2023 tehtaalla tapahtuneessa räjähdyksessä, jossa palovammoja saanut työntekijä kuoli myöhemmin. Tutkintaa on vaikeuttanut konkurssin lisäksi Northvoltin monimutkainen organisaatio epäselvine vastuusuhteineen.